รัฐบาลไทย-ข่าวทำเนียบรัฐบาล-การเพิ่มช่องทางรับแจ้งบริจาคเบี้ยยังชีพผู้สูงอายุเข้ากองทุนผู้สูงอายุผ่านธนาคารพาณิชย์
วันพฤหัสบดีที่ 1 พฤศจิกายน 2561
การเพิ่มช่องทางรับแจ้งบริจาคเบี้ยยังชีพผู้สูงอายุเข้ากองทุนผู้สูงอายุผ่านธนาคารพาณิชย์
เพื่อเป็นการอํานวยความสะดวกแก่ผู้ที่ต้องการบริจาคเบี้ยยังชีพ กระทรวงการคลังจึงได้กําหนดให้มีช่องทางการรับแจ้งบริจาคผ่านธนาคารพาณิชย์เพิ่มเติมจากช่องทางที่รับแจ้งบริจาคอยู่ในปัจจุบัน โดยในส่วนของธนาคารพาณิชย์จะเริ่มรับแจ้งบริจาคตั้งแต่วันที่ 1 พ.ย.2561
นายลวรณ แสงสนิท ผู้อํานวยการสํานักงานเศรษฐกิจการคลัง ในฐานะโฆษกกระทรวงการคลัง เปิดเผยว่า กระทรวงการคลัง ร่วมกับกระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงการต่างประเทศ กรุงเทพมหานคร เมืองพัทยา เทศบาล และองค์การบริหารส่วนตําบลทุกแห่ง ได้ดําเนินโครงการบริจาคเบี้ยยังชีพผู้สูงอายุเข้ากองทุนผู้สูงอายุ ซึ่งได้รับความเห็นชอบจากคณะรัฐมนตรีเมื่อวันที่ 7 พฤศจิกายน 2560 เพื่อนําเงินบริจาคไปรวมกับเงินบํารุงกองทุนผู้สูงอายุจากภาษีสรรพสามิตที่เก็บจากสินค้าสุรายาสูบ (ร้อยละ 2 แต่ไม่เกิน 4,000 ล้านบาทต่อปี) และนํามาจ่ายเป็นเงินช่วยเหลือเพื่อการยังชีพให้แก่ผู้สูงอายุที่มีรายได้น้อยจํานวน 3.6 ล้านคน ผ่านบัตรสวัสดิการแห่งรัฐ ซึ่งขณะนี้กองทุนผู้สูงอายุได้จ่ายเงินช่วยเหลือให้แก่ผู้สูงอายุกลุ่มดังกล่าวแล้วเป็นจํานวน 100 บาทต่อคนต่อเดือนสําหรับผู้สูงอายุที่มีรายได้ไม่เกิน 30,000 บาทต่อปี และจํานวน 50 บาทต่อคนต่อเดือนสําหรับผู้สูงอายุที่มีรายได้เกิน 30,000 แต่ไม่เกิน 100,000 บาทต่อปี โดยในเบื้องต้นกองทุนผู้สูงอายุได้กําหนดจ่ายเงินช่วยเหลือตั้งแต่เดือนกรกฎาคม 2561 – มีนาคม 2562 และจะพิจารณาจํานวนเงินช่วยเหลือในระยะต่อไปให้สอดคล้องกับเงินที่เข้ากองทุน
เพื่อเป็นการอํานวยความสะดวกให้แก่ผู้ที่ต้องการบริจาคเบี้ยยังชีพ กระทรวงการคลังจึงได้กําหนดให้มีช่องทางการรับแจ้งบริจาคผ่านธนาคารพาณิชย์เพิ่มเติมจากช่องทางที่รับแจ้งบริจาคอยู่ในปัจจุบัน โดยในส่วนของธนาคารพาณิชย์จะเริ่มรับแจ้งบริจาคตั้งแต่วันที่ 1 พฤศจิกายน 2561 เป็นต้นไป ดังนั้น ผู้รับเบี้ย ยังชีพฯ ท่านใดมีความประสงค์จะบริจาคเบี้ยยังชีพฯ สามารถนําบัตรประจําตัวประชาชน (หรือมอบอํานาจ) มาที่หน่วยงาน ดังต่อไปนี้
1. สํานักงานเขตกรุงเทพมหานคร
2. สํานักงานเทศบาล
3. สํานักงานองค์การบริหารส่วนตําบล (อบต.)
4. สํานักงานเมืองพัทยา
5. กรมส่งเสริมการปกครองท้องถิ่น (สถ.)
6. สํานักงานส่งเสริมการปกครองท้องถิ่นจังหวัด (สถจ.)
7. สํานักงานพัฒนาสังคมและความมั่นคงของมนุษย์จังหวัด (พมจ.)
8. คณะผู้บริหารการคลังประจําจังหวัด (คบจ.)
• สํานักงานคลังจังหวัด
• สํานักงานสรรพากรพื้นที่
• สํานักงานสรรพสามิตพื้นที่
• สํานักงานธนารักษ์พื้นที่
• ด่านศุลกากร
• สํานักงานคณะกรรมการการกํากับและส่งเสริมการประกอบธุรกิจประกันภัยภาคและจังหวัด
• สถาบันการเงินของรัฐ (ทุกสาขา)
- ธนาคารออมสิน
- ธนาคารเพื่อการเกษตรและสหกรณ์การเกษตร
- ธนาคารกรุงไทย จํากัด (มหาชน)
- ธนาคารพัฒนาวิสาหกิจขนาดกลางและขนาดย่อมแห่งประเทศไทย
- ธนาคารอาคารสงเคราะห์
- ธนาคารอิสลามแห่งประเทศไทย
- บรรษัทประกันสินเชื่ออุตสาหกรรมขนาดย่อม
9. สถานเอกอัครราชทูตและสถานกงสุลใหญ่ของไทยในต่างประเทศ (กรณีแจ้งบริจาคในต่างประเทศ สามารถใช้หนังสือเดินทางแทนบัตรประจําตัวประชาชนได้)
10. ธนาคารพาณิชย์ (ทุกสาขา)
• ธนาคารกรุงเทพ จํากัด (มหาชน)
• ธนาคารกรุงไทย จํากัด (มหาชน)
• ธนาคารกรุงศรีอยุธยา จํากัด (มหาชน)
• ธนาคารกสิกรไทย จํากัด (มหาชน)
• ธนาคารเกียรตินาคิน จํากัด (มหาชน)
• ธนาคารซีไอเอ็มบี ไทย จํากัด (มหาชน)
• ธนาคารทิสโก้ จํากัด (มหาชน)
• ธนาคารธนชาต จํากัด (มหาชน)
• ธนาคารยูโอบี จํากัด (มหาชน)
• ธนาคารแลนด์ แอนด์ เฮ้าส์ จํากัด (มหาชน)
• ธนาคารไอซีบีซี (ไทย) จํากัด (มหาชน)
• ธนาคารไทยเครดิต เพื่อรายย่อย จํากัด (มหาชน)
• ธนาคารทหารไทย จํากัด (มหาชน) (เริ่มรับแจ้งบริจาค 19 พฤศจิกายน 2561)
• ธนาคารไทยพาณิชย์ จํากัด (มหาชน) (อยู่ระหว่างกําหนดวันที่เริ่มรับแจ้งบริจาค)
ทั้งนี้ ในกรณีที่ผู้รับเบี้ยยังชีพฯ มอบอํานาจให้ผู้อื่นดําเนินการแจ้งบริจาคแทน ให้ใช้บัตรประจําตัวประชาชนของผู้รับมอบอํานาจ พร้อมหนังสือมอบอํานาจและสําเนาบัตรประจําตัวประชาชนของผู้มอบอํานาจที่ลงนามรับรองสําเนาถูกต้องมาด้วย และเพื่อเป็นการตอบแทนความเสียสละของผู้บริจาคเบี้ยยังชีพฯ ภาครัฐจะจัดส่งเหรียญเชิดชูเกียรติ ซึ่งเป็นเหรียญพระคลังมหาสมบัติ วัสดุทองแดงชุบทอง เพื่อเป็นสิริมงคลให้แก่ผู้บริจาค อีกทั้ง ผู้บริจาคจะได้รับสิทธิในการหักลดหย่อนภาษีสําหรับเงินเบี้ยยังชีพฯ ที่บริจาคเข้ากองทุนผู้สูงอายุด้วย ซึ่งกองทุนผู้สูงอายุจะจัดส่งใบเสร็จให้แก่ผู้บริจาคทุกเดือน อย่างไรก็ดี เพื่อให้การช่วยเหลือผู้สูงอายุที่มีรายได้น้อยเป็นไปอย่างต่อเนื่อง จึงขอให้บริจาคอย่างน้อย 12 เดือนจึงจะแจ้งยกเลิกการบริจาคได้
นายลวรณฯ กล่าวเพิ่มเติมว่า ขอเชิญชวนผู้ที่รับเบี้ยยังชีพฯ อยู่ในปัจจุบัน ที่มีฐานะมั่นคงอยู่แล้ว ให้มาบริจาคเบี้ยยังชีพฯ เพื่อกองทุนผู้สูงอายุจะได้นําเงินดังกล่าวมาช่วยเหลือผู้สูงอายุที่มีรายได้น้อย ซึ่งมีความเป็นอยู่ยากลําบาก จํานวนกว่า 3.6 ล้านคน ให้มีรายได้ในการดํารงชีพเพิ่มขึ้น และมีคุณภาพชีวิตที่ดีขึ้น
สํานักนโยบายการออมและการลงทุน สํานักงานเศรษฐกิจการคลัง
โทร. 02-273-9020 ต่อ 3638, 3643, 3688
โทรสาร 02-273-9987